PATVIRTINTA

Šilalės rajono savivaldybės administracijos direktoriaus 2020 m. gegužės 8 d. įsakymu Nr. DĮV-404

**ŠILALĖS RAJONO SAVIVALDYBĖS TERITORIJOJE VEIKLĄ VYKDANČIŲ PREKYBOS VIETŲ DARBUOTOJŲ TESTAVIMO, SIEKIANT VALDYTI COVID-19 LIGOS (KORONAVIRUSO INFEKCIJOS) PLITIMĄ, TVARKOS APRAŠAS**

**I SKYRIUS**

**BENDROSIOS NUOSTATOS**

1. Šilalės rajono savivaldybės teritorijoje veiklą vykdančių prekybos vietų darbuotojų testavimo, siekiant valdyti COVID-19 ligos (koronaviruso infekcijos) plitimą, tvarkos aprašas (toliau – Aprašas) nustato Šilalės rajono savivaldybės teritorijoje veikiančių prekybos vietų darbuotojų laboratorinių tyrimų COVID-19 ligai (koronaviruso infekcijai) diagnozuoti prevenciniu tikslu paėmimo organizavimą.

2. Šilalės rajono savivaldybės teritorijoje veiklą vykdančių prekybos vietų darbuotojų testavimo, siekiant valdyti COVID-19 ligos (koronaviruso infekcijos) plitimą, laboratorinių tyrimų COVID-19 ligai (koronaviruso infekcijai) diagnozuoti prevenciniu tikslu paėmimo organizavimą koordinuoja Šilalės rajono savivaldybės visuomenės sveikatos biuras (toliau – Biuras).

**II SKYRIUS**

**TYRIMŲ ATLIKIMO ORGANIZAVIMO TVARKA**

3. Biuro direktorius ar direktoriaus įpareigotas asmuo susisiekia su Šilalės rajone veikiančių prekybos vietų vadovais, supažindina su Aprašu, aptaria kitus organizacinius dalykus, susijusius su Aprašo įgyvendinimu, konsultuoja šių įstaigų vadovus dėl Aprašo įgyvendinimo.

4. Prekybos vietų vadovai sudaro įstaigoje dirbančių ir prevenciniu tikslu tikrintinų darbuotojų sąrašus, vadovaudamiesi prioriteto tvarka:

4.1. veiklą vykdantiems asmens sveikatos priežiūros įstaigose arba globos paslaugas teikiančiose įstaigose arba nutolusiose nuo šių įstaigų ne toliau kaip 200 metrų prekybos vietose;

4.2. vyresniems nei 60 metų amžiaus;

4.3. dirbantiems prekybos vietose, esančiose dideliuose prekybos centruose (kuriuose dideli lankytojų srautai).

5. Tikrinimai turi būti atliekami pagal 4 punkte nustatytą eiliškumą, sudarant tikrinamų prekybos vietų darbuotojų sąrašus.

6. Kita prioriteto darbuotojų grupė tiriama tik tuomet, kai ištirti visi prieš tai nurodytos prioritetinės grupės asmenys.

7. Darbuotojai, kurie paskelbto karantino laikotarpiu nuolat dirba nuotoliniu būdu ar nedirba, netiriami.

8. Prekybos vietų vadovai paskiria atsakingą asmenį, kuris koordinuoja prevencinių laboratorinių tyrimų COVID-19 ligai diagnozuoti organizavimą ir Biuro direktoriui bei Šilalės rajono savivaldybės administracijos savivaldybės gydytojui (toliau – Savivaldybės gydytojas) pateikia atsakingo asmens kontaktinę informaciją (pareigos, vardas, pavardė, tel. numeris, el. paštas).

9. Prekybos vietų ir parduotuvių atsakingas asmuo, vadovaudamasis 4 punkto prioritetais, sudaro prekybos vietų darbuotojų sąrašą bei užtikrina darbuotojų dalyvavimą tikrinimuose pagal sudarytus darbuotojų sąrašus ir grafikus.

10. Prekybos vietos vadovas ar atsakingas asmuo bendradarbiauja ir teikia reikalingą informaciją bei pagalbą Tauragės rajono savivaldybės mobiliajam punktui.

11. Prekybos vietų darbuotojų tepinėlių dėl laboratorinių tyrimų COVID-19 ligai nustatyti paėmimą vykdo Tauragės mobilaus punkto darbuotojai.

12. Prekybos vietos vadovas ar atsakingas asmuo susisiekia su Tauragės mobiliuoju punktu, su Karštosios linijos konsultantu (tel. 1808) ir suderina tolesnius veiksmus dėl tepinėlių paėmimo prekybos vietų darbuotojams bei informuoja darbuotojus, kada darbuotojams reikia vykti į Tauragės mobilųjį punktą, kur bus imami tepinėliai, informuoja apie slaptažodį, kurį darbuotojui reiks pateikti registruojantis dėl ištyrimo (slaptažodis „prekyba“).

13. Informacija apie tepinėlio rezultatus teikiama vadovaujantis Tepinėlių iš paciento nosiaryklės ir ryklės paėmimo mobiliuosiuose punktuose COVID-19 ligos (koronaviruso infekcijos) laboratoriniams tyrimams atlikti organizavimo tvarkos aprašu, patvirtintu Lietuvos Respublikos sveikatos apsaugos ministro 2020 m. kovo 16 d. įsakymu Nr. V-390 „Dėl Tepinėlių iš paciento nosiaryklės ir ryklės paėmimo mobiliuose punktuose COVID-19 ligos (koronaviruso infekcijos) laboratoriniams tyrimams atlikti organizavimo tvarkos aprašo patvirtinimo“.

**III SKYRIUS**

**BAIGIAMOSIOS NUOSTATOS**

14. Tai, kas nereglamentuota šiame Apraše, sprendžiama taip, kaip numatyta kituose Lietuvos Respublikos teisės aktuose.

15. Aprašas gali būti keičiamas Savivaldybės administracijos direktoriaus įsakymu.

\_\_\_\_\_\_\_\_\_\_\_\_\_\_\_\_\_\_\_\_\_\_